open-index/open-wikipedia-markdown huggingface dataset:
Stadium Universiti Raja Saud

**Stadium Universiti Raja Saud** (Bahasa Arab: ملعب جامعة الملك سعود) atau **Taman Mrsool** adalah stadium pelbagai guna di Riyadh, Arab Saudi. Pada bulan September 2020, Syarikat Media Saudi memenangi hak pengurusan untuk mengendalikan stadium. Pada 26 Oktober 2020, SMC menandatangani perjanjian dengan Al Nassr FC untuk Mrsool Park menjadi tuan rumah bagi perlawanan rumah mereka.

## Rujukan
Eksperimen Cinta (novel)

***Eksperimen Cinta*** ialah novel 2013 oleh penulis novel Malaysia, Anjell. Novel ini diterbitkan pada Julai 2013 oleh Penerbitan Karya Seni. Ia telah diadaptasikan sebagai sebuah siri drama oleh TV3 pada 2015.

## Sinopsis
Kali pertama mereka bertentang mata. Masing-masing dah ada pandangan sendiri. Dan tak sangka pula Tengku Aaron ini memang gila orangnya. Sangat-sangat tak terduga sikapnya. Kalau tak gila, apa perkataan paling sesuai nak digambarkan kepada orang yang tiba-tiba ajak kahwin padahal kenal tak sampai dua jam?

Demi syarikatnya, Damia buat keputusan gila juga! Tak ada jalan keluar melainkan cakap, “saya setuju!” Damia letakkan syarat dengan harapan Tengku Aaron batalkan niatnya.

“Awak jangan menyesal pula kahwin dengan saya. Sebab saya ni pisau cukur...”

“Oh, ya?! Kalau cap Gillete Mach3 Turbo, aku lagi suka. Kikislah banyak mana harta aku. Aku tak kisah. Harta aku bertimbun-timbun…”

Gagal dan gagal. Akhirnya bersatu juga! Bagi Tengku Aaron semuanya tak lebih daripada sebuah eksperimen saja. Dan bagi Damia, selagi belum lafaz talak terucap, selagi itulah maruah Tengku Aaron akan dijaga. Berjayakah Tengku Aaron Shah meneruskan eksperimen cintanya?

## Keluaran dan legasi

*Eksperimen Cinta* dikeluarkan pada November 2013 oleh Penerbitan Karya Seni. Pada tahun 2015, novel ini telah diadaptasikan ke siaran TV melalui drama waktu perdana di Slot Dahlia bermula 13 Jun 2015 di TV3, dibintangi oleh Fahrin Ahmad dan Izreen Azminda.

## Rujukan
Meh, Sandar Pada Aku! (novel)

***Meh, Sandar Pada Aku!*** ialah novel 2013 oleh penulis novel Malaysia, Aifa Batrisya. Novel ini diterbitkan pada 2013 oleh Penerbitan Karya Seni. Ia telah diadaptasikan sebagai sebuah siri drama oleh TV3 pada 2017.

## Sinopsis
Aku perlukan kau, sebagaimana kau perlukan aku. Tapi kenapa kita tak sedar semua itu?

Kata orang, tak kenal… maka tak cinta. Tapi kalau dah kenal, asyik nak menyakitkan hati sahaja… buat apa? -Afnan Tasneem

Dia, gadis yang ceria, jujur cuma kadangkala lurus bendul tak bertempat. Kehadirannya di institusi penyelidikan itu hanya sekadar memenuhi syarat kredit yang diperlukan untuk menyempurnakan pengajian peringkat ijazah pertamanya. Sangkanya, praktikal hanya sekadar bekerja sambil menimba pengalaman awal sebelum tempoh alam pekerjaan yang sebenar. Rupa-rupanya tidak.

Berdepan dengan spesies lelaki terancam yang macam bagus seperti penyelianya itu membuatkan hatinya sentiasa berasa panas. Buat itu tak kena, buat ini tak kena. Langsung tak ada gaya sedang menjalani praktikal. Asyik kena buli, adalah! Lelaki itu cuma pandai bagi arahan, tapi tunjuk ajar memang tak pernah ada. Matanya pula langsung tak beralih dari skrin komputer setiap kali berkata-kata. Macam bagus sangat!

“Kau letak otak kau kat mana ha? Kat lutut?”

“Kenapa Doktor Syed tanya saya macam tu?”

“Sebab kau buat kerja tak guna otak. Tapi guna lutut!”

Dalam marah, dalam herdik… tanpa sedar nama gadis itu sudah mula ada ruang dalam hati dan akal seorang lelaki bernama Syed Nadzhan yang selama ini dunianya kosong untuk kaum perempuan. Kehadiran Adam Naufal, anak didiknya yang selalu menjadi penyelamat gadis itu dengan senyuman dan bicara tenangnya membuatkan hati Syed Nadzhan yang mula terisi, rasa tergugat.

“Aku apa?”

“Tak ada apa-apa, Doktor Syed...”

“Aku tanya sekali lagi. Aku apa?”

“Errr… Doktor Syed kan handsome! Tentulah Doktor Syed tak suka perempuan macam saya yang biasa-biasa ni. Betul tak?”

Tapi rasa itu terhenti apabila mereka akhirnya ditakdirkan untuk duduk serumah.

Apakah pengakhiran kisah Afnan Tasneem? Berjayakah dia mengharungi tempoh praktikal di bawah seliaan lelaki itu dengan jayanya? Apakah hubungan sebenar di antara mereka berdua hingga memungkinkan mereka duduk bersama?

## Keluaran dan legasi

*Meh Sandar Pada Aku* dikeluarkan pada Januari 2013 oleh Penerbitan Karya Seni. Pada tahun 2017, novel ini telah diadaptasikan ke siaran TV melalui drama waktu perdana di Slot Dahlia bermula 26 Februari 2017 di TV3, dibintangi oleh Aliff Aziz dan Mira Filzah.

## Rujukan
Papa Nak Menantu (novel)

***Papa Nak Menantu*** ialah novel 2014 oleh penulis novel Malaysia, Hasrudi Jawawi. Novel ini diterbitkan pada 2014 oleh Buku Prima. Ia telah diadaptasikan sebagai sebuah siri drama oleh TV3 pada 2018.

## Sinopsis
Amboi, kau cakap senanglah. Kau ingat nak cari suami tu macam pilih jering kat pasar? Mana yang kau nampak besar, kau kaut?

Bila Pak Saad naik hantu, terus dia nak menantu! Walau apa pun yang terjadi, dia mahu satu-satu anak tunggalnya carikan dia menantu sebelum atau selewat-lewatnya pada hari lahirnya yang ke 50 tahun. Dia dah tak tahan dengan sikap anaknya yang kasar, keras kepala dan pemalas mengalahkan kambing gurun! Dia berharap, bila anaknya bersuami kelak, suaminya boleh mengubah sikapnya.

Syahirah terkejut. Permintaan abahnya itu memang klise! Tapi, demi mengelak dia dikahwinkan dengan Pak Mat jual tempe yang sudah berusia 55 tahun itu, dia terpaksa mencari bakal suami pilihannya sendiri. Dia tak sanggup bersuamikan lelaki tua yang sudah ada cicit. Laman sosial Facebook menjadi tempat carian bakal suaminya.

Pelbagai lelaki dia temui, Tauke Belacan, lelaki berstatus Dato, Si Gigi Mancung, Si Ketiak Busuk, yang sudah beristeri tiga, budak 15 tahun dan, lelaki dua alam pun ada! Pening! Semuanya, rejected! Dia hampir berputus asa. Namun, atas pujukan best friend forevernya, dia bertemu dengan lelaki kelapan, Azrin Aidil si badan ketak-ketak. Tatkala hati mula bergetar, muncul pula kekasih lama, Nazim. Serba salah dia dibuatnya. Siapa yang Syahirah akan pilih? Azrin Aidil atau Nazim si kekasih lamanya yang muncul semula selepas tujuh tahun menghilangkan diri itu?

“Memandangkan kau memang tahap malas nak kerja, abah nak kau cari suami. Kahwin! Biar suami kau ajar kau sikit erti sebuah kehidupan. Abah dah letih. Abah nak menantu sebelum usia abah 50 tahun!” – Pak Saad

“Aku ni kalau boleh, nak lelaki yang boleh terima aku seadanya. Sanggup terima aku yang kasar ni. Kau ingat tak penat, nak jadi lemah gemalai? Tu bukan diri aku. Aku tak suka hipokrit.' – Syahirah

“Tengok situasi. Buat masa ni aku masih belum jumpa lagi wanita yang aku cari. Nak cari kekasih hati ni, mana boleh dalam sekelip mata. Kenalah perlahan-lahan. Biasanya, benda yang kita dapat dalam sekelip mata ni, boleh hilang dalam sekelip mata jugak.” – Aidil.

“Saya faham situasi awak. Dalam masa sejam, kita boleh jatuh cinta pada seseorang tu. Tapi, untuk melupakan orang yang kita jatuh cinta dalam masa sejam tu, memerlukan masa berbulan-bulan, bahkan ada yang memakan masa bertahun-tahun untuk kita lupakan dia.” – Nazim.

## Keluaran
*Papa Nak Menantu* dikeluarkan pada 2014 oleh Buku Prima. Novel ini telah diulang cetak sebanyak dua kali, iaitu pada 1 Januari 2014 untuk cetakan pertama dan 15 Mac 2014 untuk cetakan kedua.

## Adaptasi televisyen

Pada tahun 2018, novel ini telah diadaptasikan ke siaran TV melalui drama waktu perdana di Slot Dahlia bermula 4 Februari 2018 di TV3, dibintangi oleh Aman Graseka, Hafidz Roshdi dan Jaja Iliyes.

## Rujukan
Manisnya Cinta

***Manisnya Cinta*** ialah novel 2004 oleh penulis novel Malaysia, Anis Ayuni. Novel ini diterbitkan pada tahun 2004 oleh Alaf 21. Ia telah diadaptasikan sebagai sebuah filem yang ditayangkan pada 2014.

## Sinopsis
Apakah nilai sebuah cinta bagi seorang gadis berlesung pipit bernama Ifti Liyana? Sejak bertahun-tahun, sayangnya pada Fredo tidak pernah melimpah. Nalurinya sentiasa menidakkan, benarkah mereka bercinta? Akhirnya, mereka kian jauh dan lelaki itu membawa haluan sendiri. Dia sendiri pasrah! Namun, pandang pertamanya dengan Nazmi, memutikkan perasaan yang aneh. Lelaki itu yang sekejap ada dan hilang seperti menyeru-nyeru semangatnya. Dirinya ibarat mengejar bayang-bayang. Namun, keegoannya sering kali menepis kata hatinya. 

Tetapi bagaimana dengan rindu yang sarat ini? Berbolak-balik rasa hatinya. Antara keinginan untuk menyayangi dengan rasa pesimis terhadap kejujuran seorang lelaki. Dalam benci ada rindu, dalam sayang dia jadi keliru, apakah Nazmi benar-benar setia pada yang satu? Ah... sukarnya melafazkan kata maaf bila prasangka hampir meleburkan sebuah impian. Ifti Liyana akhirnya akur, cemburu buta dan hipokrit bukanlah sifat terpuji. Dia mengakui, Nazmi lelaki sejati yang diimpikan selama ini.

## Keluaran dan legasi

*Manisnya Cinta* telah diadaptasikan ke filem oleh Bernard Chauly dan ditayangkan pada 11 Disember 2014 dengan tajuk *[[Manisnya Cinta Di Cappadoccia]]*. Filem ini merupakan kejayaan kritikal, menerima dua anugerah di Festival Filem Malaysia ke-27.

## Rujukan
Sekte (filem)

***Sekte*** merupakan filem hantu thriller Indonesia yang mula ditayangkan pada 2 Mei 2019 diarahkan oleh William Chandra. Filem ini dibintangi oleh Derby Romero, Asmara Abigail, Rizky Nazar, Gesata Stella, dan Trisa Triandesa sebagai pelakon utama.

## Pelakon
* Derby Romero sebagai Sony
* Asmara Abigail sebagai Lia
* Rizky Nazar sebagai Reza
* Gesata Stella sebagai Dewi
* Trisa Triandesa sebagai Desta
* Natal Chendana sebagai Fajar
* Eduwart Manalu sebagai Hanum
* Nadira Adnan sebagai Shinta
* Fangtatis sebagai Diana

## Rujukan

## Pautan luar
Suamiku, Encik Perfect 10! (novel)

***Suamiku Encik Perfect 10!*** ialah novel 2012 oleh penulis novel Malaysia, Syamnuriezmil. Novel ini diterbitkan pada tahun 2012 oleh Karya Seni. Ia telah diadaptasikan sebagai sebuah filem yang ditayangkan pada 2014.

## Sinopsis
Pertemuan yang tidak terduga sewaktu penerbangan dari Heathrow, London ke KLIA, Sepang menciptakan sebuah lakonan suami isteri di antara Aleeya Azmeen dan Zarief Danial. Lakonan selama seminggu, demi menyelamatkan Aleeya Azmeen untuk berdepan dengan ibunya, Puan Yazmeen. Janji telah terpatri tetapi perasaan lain pula yang bertakhta dalam hati.

“Abang, orang kahwin pun tak pegang tangan bini dia sebegini teruk, tau! Sampai tak boleh bernyawa tangan Leeya ni.” – Aleeya Azmeen

“Peduli apa Aleeya nak cakap apa pun. Asalkan Aleeya selamat dalam pegangan abang! Abang tak kisahlah apa orang nak cakap.” – Zarief Danial

Saat itu, Syed Muzaffar, bekas kekasihnya, cuba menagih semula kasih dari Aleeya Azmeen. Konflik bertambah hebat apabila keluarga Syed Muzaffar cuba merebut anak yang dikandungkan oleh Aleeya Azmeen untuk mendapatkan harta dan kekayaan. Azura Hanim pula menjadi penghalang rasa cinta Zarief Danial terhadap Aleeya Azmeen.
Aleeya Azmeen menjadi keliru apabila terpaksa memilih di antara cinta terhadap Syed Muzaffar ataupun Zarief Danial.

“Aleeya dah jumpa ke lelaki perfect 10 tu?” – Zarief Danial. “Dah, tapi dia milik orang,” – Aleeya Azmeen. Siapakah yang layak menjadi suami paling sempurna buat Aleeya Azmeen? Adakah Syed Muzaffar ataupun Zarief Danial? Adakah Aleeya akan memperoleh cinta dari Encik Perfect 10, seperti mana yang dia harapkan?

## Keluaran dan legasi

*Suamiku, Encik Perfect 10!* telah diadaptasikan ke filem oleh Feroz Kader dan ditayangkan pada 22 Januari 2015 oleh Astro Shaw dan Global Station.

## Rujukan
Bahagia Kasihmu (novel)

***Bahagia Kasihmu*** ialah novel 2008 oleh penulis novel Malaysia, Fatin Nabila. Novel ini diterbitkan pada 21 Februari 2008 oleh Alaf 21. Ia telah diadaptasikan sebagai sebuah siri drama oleh TV3 pada 2017.

## Sinopsis
Diburu masa silam, Tasnim sentiasa kegelisahan. Kepahitan semalam mendera perasaan. Terus, dia tidak berani mencintai. Jauh sekali membiarkan dirinya dicintai. Dia sentiasa sedar di mana dia berpijak. Di penjuru mana dia berdiri.

Kemunculan Zarul, memang tidak diduga. Tanpa sedar, lelaki itu menjadi watak penting dalam hari-harinya. Dia seolah terikat dengan Zarul. Ingin menjauh, tetapi makin dekat pula jadinya. Dalam diam, sedetik rasa mula bertunas dalam jiwanya.

“Awak adalah perempuan yang berjaya membuka pintu hati saya. Siapa pun awak sebelum ini, saya tak kisah.Izinkan saya bahagiakan awak.”

Tasnim terkedu. Pertemuan mereka tidak pernah dirancang. Perkenalan mereka tanpa salam. Lalu, semudah itukah dia melafazkan kata cinta?

Kata pujangga, apabila hati disimbahi cahaya cinta, sinarnya akan dapat dibaca pada seri wajah. Begitulah hebatnya kuasa cinta. Jadi, wajarkah dia menolak hakikat sebuah kehidupan?

Hakikatnya, cinta itu permulaan sebuah derita. Dibayar de-ngan air mata sekalipun belum tentu mendatangkan bahagia sekelip mata.

Pergilah cinta, andai itu mampu mengembalikan kebahagiaan. Biarkan sahaja bahagia kasih itu berlalu, andainya itulah harga sebuah kepahitan yang perlu dibayar. Biarlah rindu ini terus tersimpan dalam lipatan memori cinta.

## Keluaran dan legasi

*Bahagia Kasihmu* dikeluarkan pada 2008 oleh Alaf 21. Pada tahun 2017, novel ini telah diadaptasikan ke siaran TV melalui drama waktu perdana di Slot Zehra bermula 15 Jun 2017 di TV3, dibintangi oleh Fezrul Khan dan Eyka Farhana dan Tisha Shamsir.

## Rujukan
Jejak Karmila (novel)

***Jejak Karmila*** ialah novel oleh penulis novel Malaysia, Nilam Himawari dan Rizalwan Ramli. Novel ini diterbitkan oleh BesQ Publication. Ia telah diadaptasikan sebagai sebuah siri drama oleh TV3 pada 2017.

## Sinopsis
Jejak Karmila adalah pembukaan setiap langkah Suraya, Nonie dan Karmila untuk bersatu kembali. Konflik demi konflik yang cuba menguji sejauh mana tahap keimanan mereka menghadapi ujian-ujian ALLAH SWT. Apabila ada yang merana di ‘dalam’ sana, yang di ‘luar’ ini sedikitpun tidak mensyukuri kesenangan yang ada. Bila adik cemburukan kakak sendiri pasal lelaki bernama Syed Haikal, segala-galanya jadi kacau bilau. Si lelaki pula tamak. Yang kakak dia mahu, yang adik juga mahu disapunya. Payah-payah, dia beralih pula pada gadis lain.

Konflik cinta tiga segi antara Syed Haikal dengan dua beradik itu mula pudar sebaik sahaja terbongkar rahsia perhubungan Syed Hamidi dengan Karmila. 

Siapa sebenarnya Karmila? Siapa wanita itu kepada gadis-gadis yang disukainya? Dan yang paling penting, siapa wanita itu dengan ayahnya sendiri.

## Keluaran dan legasi

Pada tahun 2017, novel ini telah diadaptasikan ke siaran TV melalui drama waktu perdana di Slot Zehra bermula 12 Julai 2013 di TV3, dibintangi oleh Fauziah Ahmad Daud, Mia Ahmad, Ruhainies Farehah dan Asyraf Aley.

## Rujukan
Dingin Salju Indiana

***Dingin Salju Indiana*** ialah novel 2010 oleh penulis novel Malaysia, Nurulsham Saidin. Novel ini diterbitkan pada Januari 2010 oleh Galeri Ilmu. Ia telah diadaptasikan sebagai sebuah siri drama bertajuk *[[Dingin Lavenda]]* oleh TV3 pada 2011.

## Sinopsis
Tiga gadis Melayu dengan latar asuhan berbeza memilih Indiana, Amerika Syarikat untuk menyambung pengajian. Jannah, Murni dan Nana tetampan dengan permasalahan yang mencabar ego, kewibawaan, dan keimanan. Jannah pernah mengaku kalah di tengah jalan. Masih adakah harapan buat seorang sahabat untuk diselamatkan?

Kehidupan pelik Kak Icon mengundang tanda tanya tentang signifikannya watak aneh ini di bumi Allah. Kehadiran Kak Zai mengundang rencah rasa dan memberi semacam katarsisdalam jiwa yang berserabut mazmumah.

Dua jejaka hadir di hati Jannah: Azhar dengan surat-suratnya yang membaja semangat dan Matthew, pemuda Kristian yang mencari kebenaran. Jannah memilih untuk setia, tetapi takdir Allah mengubah segalanya. 

## Keluaran dan legasi

*Dingin Salju Indiana* dikeluarkan pada 2010 oleh Galeri Ilmu. Pada tahun 2011, novel ini telah diadaptasikan ke siaran TV melalui drama waktu perdana di Slot Zehra bermula 9 Disember 2011 di TV3, dibintangi oleh Eira Syazira, Zarina Zainoordin dan Faralyna Idris.

## Rujukan
Duda Terlajak Laris (novel)

***Duda Terlajak Laris*** ialah novel 2015 oleh penulis novel Malaysia, Aifa Batrisya, diterbitkan oleh Penulisan2U. Ia telah diadaptasikan sebagai sebuah siri drama oleh TV3 pada 2016.

## Sinopsis
Apakah perasaan anda saat disuruh bernikah ketika berusia 18 tahun dan kemudiannya menduda waktu usia perkahwinan baru menjangkau usia dua tahun? Itulah yang terpaksa dihadapi oleh Zack biarpun dalam keadaan separuh relanya. Rela pun dia dengan pernikahan itu pun hanya kerana dia memikirkan air muka tok ayah, insan kesayangannya yang juga imam Masjid Batu Lima. Disebabkan sebiji mentol, hidupnya jadi huru-hara dek perangkap gadis genit bernama Pehah, adik angkat sahabatnya iaitu Bob.

“Dan saya harap walau jauh mana pun awak pergi, suatu hari nanti awak tetap akan cari dan kembali kepada saya. Itu doa saya!” – Pehah.

“Pehah, Pehah... Dunia ni bulat tau tak? Bulat. Tapi bulat macam mana pun, tak bermakna pusing-pusing aku akan jumpa kau juga. Ada ramai lagi perempuan dalam dunia ni yang aku boleh jumpa. Kau kasilah peluang dekat aku jumpa yang ala-ala Siti Nurhaliza ke, Izara Aishah ke. Ini tidak, kau nak juga aku jumpa kau lagi. Memang bad lucklah aku kalau begitu ceritanya. Aduhaiii...” – Zack.

Adakah dia bad luck? Lapan tahun pun berlalu, tapi jangankan Siti Nurhaliza atau Izara Aishah, yang ala-ala itu pun Zack tak pernah jumpa. Phewww! Takkan dia dah terkena sumpahan Pehah? Atau mungkin menjadi duda yang terlajak laris itu menjadi satu batu penghalang untuk Zack bertemu dengan pemilik tulang rusuknya yang sebelah lagi itu apabila hubungannya tak pernah kekal sehingga ke jenjang pelamin?

“Nope. I am okay with that. Saya tak kesah pun sama ada awak ni duda atau teruna sebab saya tak pernah letak syarat apa-apa pada calon suami saya. Dan kalau ada pun syaratnya cuma satu. Orangnya mesti awak. Tak ada orang lain. Hanya Zafran Aldrin!” – Idayu.

Apa kesudahannya kisah duda terlajak yang agak laris ini? Akan diturutkan jugakah untuk menikahi Idayu atau sebaliknya?

Kata orang-orang tua, cakap tu biar berpijak di bumi yang nyata. Jangan bongkak sangat nanti terpaksa telan kata-kata sendiri. Kata-kata sendiri, boleh diterima lagi kalau terpaksa dia telan, tapi kalau terpaksa jilat ludah sendiri? Memang taklah!

## Keluaran dan legasi

*Duda Terlajak Laris* dikeluarkan pada 2015 oleh Penulisan 2U. Pada tahun 2016, novel ini telah diadaptasikan ke siaran TV melalui drama waktu perdana di Slot Zehra bermula 11 April 2016 di TV3, dibintangi oleh Idris Khan, Zara Zya dan Wawa Zainal.

## Rujukan
Seindah Takdir Cinta (novel)

***Seindah Takdir Cinta*** ialah novel 2013 oleh penulis novel Malaysia, Kamsiah Abu, diterbitkan pada 2013 oleh Buku Prima. Ia telah diadaptasikan sebagai sebuah siri drama oleh TV3 pada 2016.

## Sinopsis
Mia Karmila, seorang gadis yang biasa hidup dengan cara moden dan penuh kemewahan, langsung tidak menyangka pertemuannya dengan seorang pemandu teksi bernama Shahriman telah berjaya merubah keseluruhan cara hidupnya.Melalui beberapa pertemuan yang tidak pernah dirancang telah membenihkan bibit-bibit cinta yang tulus dalam hati mereka. Adrian, lelaki macho, bergaya dan kaya-raya, terus tidak berputus asa untuk menjinakkan Mia Karmila sebagai kekasih yang dapat memenuhi kerakusan nalurinya, walaupun ramai perempuan lain bersedia untuk memenuhi segala kehendaknya.

Perubahan sikap Mia Karmila benar-benar mencabar kelelakian Adrian sehingga dia bertekad, walau apa pun syarat yang diminta Mia Karmila, Adrian tidak peduli. Yang pasti Mia Karmila menjadi miliknya. Dalam kepayahan dan kepiluan yang mencengkam jiwa, Mia Karmila terpaksa juga menerima ijab kabul Adrian apabila lelaki itu telah berjaya memenuhi setiap syarat yang dipintanya. Pilu di hati Mia Karmila bertambah parah apabila mengetahui Shahriman adalah dalang yang membolehkan Adrian menikahinya.

Siapakah Shahriman sebenarnya? Bagaimanakah Mia Karmila dapat meneruskan kehidupan hariannya bersama Adrian apabila Shahriman juga sentiasa ada bersama mereka? Dapatkah Mia Karmila ataupun Shahriman memadamkan rasa cinta yang pernah hadir dalam hati mereka?

## Keluaran
*Seindah Takdir Cinta* dikeluarkan pada 2013 oleh Buku Prima. Novel ini telah diulang cetak sebanyak dua kali, iaitu pada 1 April 2013 untuk cetakan pertama dan 30 April 2013 untuk cetakan kedua.

## Keluaran dan legasi

Pada tahun 2016, novel ini telah diadaptasikan ke siaran TV melalui drama waktu perdana di Slot Akasia bermula 25 Mei 2016 di TV3, dibintangi oleh Amyra Rosli, Saharul Ridzwan dan Redza Rosli.

## Rujukan
Biar Aku Jadi Penunggu (novel)

***Biar Aku Jadi Penunggu*** ialah sebuah novel 2013 oleh penulis novel Malaysia, Arsha, diterbitkan pada Jun 2013 oleh Kaki Novel. Ia telah diadaptasikan sebagai sebuah siri drama oleh TV3 pada 2016.

## Sinopsis
Iffat Hamani dan Afeef Adwan bersahabat sejak di bangku sekolah. Namun, persahabatan yang terjalin disalah guna oleh Afeef apabila menggunakan Iffat sebagai batu loncatan untuk mencapai impian yang sudah lama dirancang.

Iffat yang dalam diam menaruh perasaan terhadap Afeef, menerima lamaran Afeef dengan harapan mereka punya peluang untuk hidup bahagia atas janji yang ditabur oleh Afeef sebaik sahaja lelaki itu pulang semula ke tanah air. Namun, dua tahun yang dijanjikan akhirnya berlanjutan hingga tiga tahun. Lelaki itu mendiamkan diri tanpa sebarang berita. Tetapi Iffat masih berpegang pada janji dan sanggup menunggu lelaki itu walaupun hati sendiri terluka.

Selepas tiga tahun tanpa khabar berita, Afeef muncul kembali bersama si comel. Kebenaran terbongkar apabila si comel itu merupakan anak Afeef bersama Damia. Mereka berkahwin atas nama cinta. Namun, hubungan itu tidak berpanjangan apabila Damia curang hanya kerana tidak sanggup memikul tanggungjawab yang ada.

Afeef kembali dengan harapan baru dan ingin menunaikan segala janjinya dahulu kepada Iffat.

Iffat yang benar-benar terluka atas apa yang dilakukan tidak mampu berbuat apa. Kehadiran si comel diterima dengan hati yang terbuka kerana sememangnya naluri keibuannya begitu menggebu dan sudah menjadi impiannya sebaik sahaja bergelar isteri. Tetapi kesalahan yang dilakukan oleh Afeef membuatkan dia ragu-ragu untuk menerima lelaki itu dalam hidupnya. Dia tidak bersedia untuk menjalani kehidupan sebagai seorang isteri kerana Afeef telah mengkhianati kepercayaannya selama ini.

Rafaal yang sudah lama menaruh perasaan terhadap Iffat hanya mampu memendam perasaan. Harapannya untuk memiliki Iffat kembali terkubur dengan kehadiran Afeef. Dia tahu hati wanita itu hanya untuk Afeef. Afeef tetap berusaha untuk meraih kembali kepercayaan Iffat. Kesanggupan Iffat yang menunggunya hingga hampir empat tahun sudah cukup memberi petanda yang wanita itu mencintainya sepenuh hati.

Iffat yang sememangnya menyimpan rasa kasih buat Afeef reda menerima lelaki itu kembali sungguhpun luka di hatinya masih belum sembuh. Sekali lagi janji terpateri. Namun, kasih yang baru sahaja berputik, diduga dengan kehadiran Damia yang ingin kembali meraih cinta Afeef. Dalam masa yang sama pula, Afeef mengesyaki Iffat punya hubungan kasih dengan orang lain kerana cemburu. Sekali lagi Iffat terpaksa menanggung duka. Dituduh tanpa usul periksa membuatkan hatinya kembali terluka.

“Di mana janji kerana hati, andai ada hati yang disakiti?”

## Adaptasi

### Televisyen

*Biar Aku Jadi Penunggu* telah diadaptasikan ke siaran TV melalui drama waktu perdana di Slot Akasia pada 26 Disember 2016 di TV3, dibintangi oleh Janna Nick dan Ashraf Muslim sebagai pelakon utama.

## Rujukan
Suamiku Paling Sweet (novel)

***Suamiku Paling Sweet*** ialah novel 2014 oleh penulis novel Malaysia, Anjell. Novel ini diterbitkan pada tahun 2014 oleh Karya Seni. Ia telah diadaptasikan sebagai sebuah siri drama oleh TV3 pada 2017.

## Sinopsis
“Mama... Nak tolong tu memanglah boleh. Tapi ada ke patut suruh Sya jadi orang gaji rumah dia? Waaa... Mama, Sya goreng telur pun boleh terbelah lima kuali, tahu tak?”- QISYA IRIS

Rela dalam paksa, Qisya terpaksa mengikut kata mamanya, menjadi orang gaji di rumah kawan mamanya. Dua bulan. Namun, sudah cukup untuk mengubah hidupnya bila dia terpaksa menjadi isteri dan mummy orang dalam usia yang cukup muda, 22 tahun. Marah. Benci. Tak boleh terima kenyataan. Cukup membayangkan perasaan Qisya sehingga hampir sahaja Izz Haikal diterajangnya pada malam perkahwinan mereka. Tapi, berbeza pula dengan penerimaan Izz. Hanya tenang dan menerima semuanya.

“Macam mana cincin ni ada kat sini?” – IZZ
“Macam mana cincin ni ada kat sini? Sebab dia tak ada dalam kotaklah.”- QISYA
“Wrong answer. Cincin ni ada kat sini sebab dia dah temui pemilik dia.”- IZZ

Cincin tersarung di jari Qisya menandakan kesudian Qisya untuk terus hidup bersama Izz. Hari demi hari berlalu, cukup untuk Izz leburkan hati Qisya. Diikutkan saja kepala isterinya yang masih remaja itu.

Baik, penyayang, penyabar, romantik. Pendek kata Izz sangat sempurna pada Qisya. Sampaikan kalaulah boleh diceritakan kepada semua orang, nak saja dia bukukan, letak tajuk Suamiku Paling Sweet sebab memang dia rasa Izzlah suami yang sangat sempurna padanya.

Dan Qisya tahu satu rahsia besar! Rahsia yang buat air matanya tak henti-henti mengalir. Rahsia yang buatkan Qisya mahu cium tangan Izz untuk meminta keampunan. Buatkan dia mahu peluk Izz ketat-ketat sebagai tanda terima kasih tak terkira. Sesungguhnya Izz tahu segalanya.

## Keluaran dan legasi

*Suamiku Paling Sweet* dikeluarkan pada 2014 oleh Karya Seni. Pada tahun 2017, novel ini telah diadaptasikan ke siaran TV melalui drama waktu perdana di Slot Lestary bermula 13 Februari 2017 di TV3, dibintangi oleh Mawar Rashid dan Syafiq Kyle.

## Rujukan
Pinggan Tak Retak, Nasi Tak Dingin (novel)

***Pinggan Tak Retak, Nasi Tak Dingin*** ialah novel 2016 oleh penulis novel Malaysia, Umi Syidah. Novel ini diterbitkan pada Oktober 2016 oleh Karya Seni. Ia telah diadaptasikan sebagai sebuah siri drama oleh TV3 pada 2017.

## Sinopsis
"Kalau duda tu tak nak, aku lagi tak hingin!"

Sehari sebelum majlis perkahwinannya, Yuhanis dikejutkan dengan berita tunangnya, Sharul Nizam enggan menikahinya. Bimbang maruah keluarga tercemar, Yuhanis menebalkan muka merayu dan memaksa supaya Saiful Mizan merangkap abang kepada Sharul Nizam supaya mengahwininya.

“Perempuan apa awak ni ha?! Tak malu ke merayu pada lelaki yang tak sudi? Inilah orang kata, perigi cari timba. Tengok awak pun saya tak ada selera. Inikan lagi nak menikah.”– Saiful Mizan.
“Saya tak akan minta apa-apa dari awak, saya tak akan tuntut apa-apa dari awak. Apa saja permintaan awak, saya akan ikut. Saya merayu, tolonglah.”- Yuhanis.

Yuhanis tidak peduli dan terus mendesak. Akhirnya Saiful Mizan bersetuju namun bersyarat.

“Saya tak mahu awak mengganggu hidup saya. Bila saya berada di rumah, awak jangan lalu-lalang menyemakkan mata saya, faham? Awak nak buat apa, nak ke mana pun, suka hati awaklah. Saya izinkan dan saya tak kesah sebab awak bukan urusan saya. Jangan fikir perkahwinan ini untuk selamanya. Okey?”- Saiful Mizan

Kata-kata Saiful Mizan memakan diri apabila lama-kelamaan dia mula terpaut hati dengan Yuhanis gara-gara sifat Yuhanis yang penyabar dan patuh kepadanya walaupun tidak dilayan selayaknya. Mereka mula mengecapi bahagia tetapi muncul pula bekas tunang Yuhanis dan muncul juga Suraya, bekas isteri Saiful Mizan yang mahu merebut cinta mereka kembali.

“Abang Mizan, how I miss you. I want to be with you.”- Suraya
“Hani tahu kan, abang sayang Hani. Abang cinta Hani.”- Sharul Nizam

Rumah tangga yang dibina mula goyah. Kebahagiaan mereka mula dilanda badai. Ada rahsia yang belum terlerai. Ada cinta yang belum terucap. Ada perkara yang belum selesai. Mampukan Saiful Mizan mempertahankan Yuhanis sebagai isterinya?

## Keluaran dan legasi

*Pinggan Tak Retak, Nasi Tak Dingin* dikeluarkan pada 2016 oleh Karya Seni. Pada tahun 2017, novel ini telah diadaptasikan ke siaran TV melalui drama waktu perdana di Slot Akasia bermula 10 Julai 2017 di TV3, dibintangi oleh Raysha Rizrose, Idris Khan dan Azrel Ismail.

## Rujukan
Titian Cinta (novel)

***Titian Cinta*** ialah novel 2013 oleh penulis novel Malaysia, Ridhya Iman. Novel ini diterbitkan pada September 2013 oleh Idea Kreatif. Ia telah diadaptasikan sebagai sebuah siri drama oleh TV3 pada 2017.

## Sinopsis
Dulu, dia pernah dihalau bagai kucing kurap oleh suami sendiri. Kini, setelah empat tahun membawa diri di bumi asing, ‘Aisy pulang dengan nekad mahu menuntut janji yang pernah dilafazkan oleh sang suami. Namun, tatkala bertemu, lain pula yang terjadi.

“Tak baik seorang isteri menipu suaminya sendiri. Berdosa..” – Harris

“Minta maaf Encik Umayr Harris Tan Sri Hakim. Saya bukan lagi isteri sesiapa.” – ‘Aisy

“Dan untuk pengetahuan Puan Rahadatul ‘Aisy Hilmi, talak berada di tangan suami. Seingat akal abang yang masih waras ini, abang tak pernah ceraikan ‘Aisy.” – Harris

Kepulangan ‘Aisy memang dinanti Harris. Dia ingin menebus khilafnya. Kerana cemburu, dia sanggup menghina isteri sendiri. Kerana gagal mengawal baran, dia tegar menyakiti tubuh isteri dengan tangan sendiri. Kini, dia mahu menebus semuanya.

“Saya tak cukup baik nak maafkan awak, Harris. Kembali hidup dengan awak, *that's the last thing I will do*.” – Aisy

Pun begitu, kesungguhan dan kesabaran Harris meladeni setiap onar yang sengaja diciptanya membuatkan tekad ‘Aisy semakin goyah. Penerimaan Harris terhadap kekurangan dirinya buatkan ‘Aisy akur pada jodoh dan ketentuan Ilahi.

Saat bahagia menjelma, mendung datang lagi. Kemunculan Rayyan, lelaki tampan bermata hazel membuatkan Harris dihambat rasa cemburu yang tak bertepi.

Siapakah Rayyan sebenarnya di hati ‘Aisy? Akankah bahagia menjadi milik mereka nanti? Mampukah titian cinta mereka yang sudah retak menanti belah itu dicantum kembali? Atau, mungkinkah Rayyan layak menjadi pengganti? 

## Keluaran dan legasi

*Titian Cinta* dikeluarkan pada 2013 oleh Idea Kreatif. Pada tahun 2017, novel ini telah diadaptasikan ke siaran TV melalui drama waktu perdana di Slot Akasia bermula 10 Julai 2017 di TV3, dibintangi oleh Farah Nabilah dan Zul Ariffin.

## Rujukan
Kasih Yang Suci

***Kasih Yang Suci*** ialah novel 2007 oleh penulis novel Malaysia, Meen Zulaikha. Novel ini diterbitkan pada 2007 oleh Alaf 21. Ia telah diadaptasikan sebagai sebuah siri drama bertajuk *[[Nora Elena]]* oleh TV3 pada 2011.

## Sinopsis
Sepuluh tahun yang lalu, kesucian Nora Elena dinodai. Andai masa boleh diulang kembali, pasti jiwanya tidak punah. Tapi dia sedar, takdir hidup tidak memihak kepada sesiapa. Saiful Idham, tunangnya pergi kerana tragedi ini. Tiba-tiba muncul Seth menawarkan diri utk menjadi suaminya. Nora Elena keliru...

Ternyata doa Seth dimakbulkan. Sepuluh tahun dia menjejaki gadis itu. Nora Elena, cinta yang bermula dari pandang pertama. Namun kenyataan tidak seindah impian. Hangatnya asmara Seth, namun hanya dia yang terbakar sendiri. Rasa cinta isterinya tidak dapat disentuh walaupun hakikatnya mereka berkongsi ranjang yang sama. Jiwa lelakinya merintih. Nora Elena bagai bayang-bayang yang tidak dapat dipegang.

"Hakikatnya, aku suami dan kamu isteri. Perkahwinan ini adalah simpulan mati. Hanya maut yang akan memisahkan kita berdua." tegas Seth.

Tapi mengapa Elena menjadi wanita asing dalam perkahwinan ini? Rahsia yang selama ini disimpan kemas akhirnya terbongkar. Sebenarnya... Sethlah lelaki durjana itu. Menodainya atas alasan kerana kasihnya yang suci! Benarkah?

Lelaki adalah nafas hidup dan wanita adalah nadi jiwa... saling memerlukan dan mencintai. Dan cinta itu maknanya saling memberi dan menerima.

Nora Elena akhirnya reda menerima Seth. Dia tidak akan menoleh lagi kerana lelaki itulah syurganya di akhirat nanti.

## Keluaran dan legasi

*Kasih Yang Suci* dikeluarkan pada 2007 oleh Alaf 21. Pada tahun 2011, novel ini telah diadaptasikan ke siaran TV melalui drama waktu perdana di Slot Akasia bermula 9 Mei 2011 di TV3, dibintangi oleh Siti Saleha, Aaron Aziz dan Zul Ariffin.

## Rujukan
Mr. Hot Guy

***Mr. Hot Guy*** ialah novel 2016 oleh penulis novel Malaysia, Danisyarahmat. Novel ini diterbitkan pada 2016 oleh Anaasa Publications. Ia telah diadaptasikan sebagai sebuah siri drama bertajuk *[[Lelaki Itu Pemilik Hatiku]]* oleh TV3 pada 2017.

## Sinopsis
Mulanya hanya satu permainan yang dimainkan oleh Andrea kerana geram dengan sikap acuh tak acuh Luqman Hakimi pada perhubungan mereka. Bagi Luqman Hakimi yang senang disapa sebagai Luke, ini sajalah peluang untuk dia melepaskan diri dari Andrea yang serupa pacat menghisap darah.

“Kalau I berjaya pikat dia, you nak buat apa?”

“I tinggalkan you”

“Tapi kalau you gagal pikat dia, you kena kahwin dengan I.”

Nurin Kamila Abdullah Hisyam aka ‘cik adik sayang’ pula tidak menyangka dialah si kambing hitam yang menjadi batu loncatan buat si Luke yang digelar Mr. Hot Guy Malaysia itu. Pantang bagi Nurin kalau bertembung dengan lelaki kaya, apatah lagi ada hubungan hati dengan lelaki jenis itu. Wajib mandi bawah jambatan katanya. Tapi permainan takdir ini memang indah. Yang menjadi pantang itu jugalah yang sentiasa bermain di depan mata.

“Hai… Saya Luqman Hakimi. Boleh berkenalan? Nama siapa eh?” 

“Kalau saya bagi tahu nama saya, kenapa? Cik abang nak buat apa?”

“Saja nak berkenalan. Boleh, cik adik?”

“Boleh… Tapi ada syarat.”

“Apa syaratnya?”

“Baca Surah al-Fatihah lengkap dengan fasihahnya.”

Awalnya si Luke fikir mudah saja menundukkan gadis kampung yang tidak berduit itu. Ternyata salah anggapannya itu. Maka kaedah daripada bestfriend forever, si Mokhtar diguna pakai.

Kaedah pertama Gold and diamond
Kaedah kedua Hugs and Kisses
Kaedah ketiga Sleep tight

Tapi syaratnya tak boleh dipraktikkan sekaligus. 

Kerana gelojohnya untuk menang dalam pertaruhan, Luke praktiskan terus kaedah ketiga.

“Rasakan bos jahat! Bos gatal! Bos gila!!”

Bila cik adik sayang makin membenci, Mr.Hot Guy semakin jatuh hati. Tapi sayang, Cik adik sayang sudah memilih pasangan hatinya, Kapten Shahril Aiman. Pada saat Mr. Hoy Guy pasrah dengan jodoh yang tidak kesampaian, tiba-tiba takdir menyebelahinya pula.

Dapatkah Si Hot Guy memiliki hati cik adik sayang untuk dirinya selamanya?

## Keluaran dan legasi

*Mr. Hot Guy* dikeluarkan pada 2016 oleh Anaasa Publications. Pada tahun 2017, novel ini telah diadaptasikan ke siaran TV melalui drama waktu perdana di Slot Akasia bermula 31 Oktober di TV3, dibintangi oleh Puteri Aishah, Raja Afiq dan Syazuwan Hassan.

## Rujukan
Ruzaidi Abdul Rahman

**Ruzaidi Abdul Rahman** (lahir 14 Mei 1965) atau lebih dikenali sebagai **Wak Ruzaidi** ialah seorang pelakon dan artis seni bela diri di Malaysia.

## Kerjaya
Beliau ialah seorang pengamal seni bela diri yang berpengalaman dan pernah menjuarai Kejohanan Silat Olahraga Dunia di Belanda pada 1990. Ruzaidi menewaskan berpuluh pesilat dari 24 negara ketika itu.

## Filemografi

### Filem

### Drama

### Telefilem

## Rujukan

## Pautan luar
*
Cinta Itu Milikku (novel)

***Cinta Itu Milikku*** ialah novel 2012 oleh penulis novel Malaysia, Dayana Darwisy, diterbitkan oleh Kaki Novel. Ia telah diadaptasikan sebagai sebuah siri drama oleh TV3 pada 2012.

## Sinopsis
Perkahwinan mereka diatur oleh keluarga tanpa pengetahuan Athirah dan Mikhail. Sebagai anak yang mengenang jasa orang tua, Athirah menerima pernikahan itu dengan reda tetapi tidak bagi Mikhail. Perempuan yang telah sah menjadi isterinya itu hanya beban buat dirinya. 

Athirah memendam rasa sebaik sahaja menyandang gelaran isteri. Maruahnya bagai dipijak-pijak apabila sang suami berlalu begitu sahaja selepas upacara akad nikah. Walau apa pun perbuatan Mikhail terhadap dirinya, Athirah tetap sedar akan kedudukannya sebagai seorang isteri. Maruahnya sebagai isteri tetap dijaga dengan rapi.

Tanpa diduga mereka telah dipertemukan...Malangnya Athirah tidak kenal siapa Mikhail bagi dirinya dan begitulah juga dengan Mikhail. Pertemuan demi pertemuan yang berlaku sepanjang minggu orientasi hanya melahirkan bibit-bibit pertengkaran dan bermasam muka. Pantang bertemu mata, ada sahaja yang tidak kena antara mereka. Athirah benci dengan sikap Mikhail yang suka membuli manakala Mikhail geram dengan sikap Athirah yang sering tidak mendengar kata.

Rahsia siapa Mikhail bagi diri Athirah terbongkar tanpa disengajakan. Setelah tahu Mikhail itu adalah suaminya, Athirah melancarkan beberapa strategi untuk menambat hati suaminya. Apabila kasih sayang dan cinta Mikhail ternyata miliknya, cinta mereka diuji dan diuji hingga Athirah rasakan hidup bersama Mikhail sudah tidak ada ertinya lagi. Lalu dia mengambil keputusan untuk berlalu pergi.

## Keluaran dan legasi

*Cinta Itu Milikku* dikeluarkan pada 2012 oleh Kaki Novel. Pada tahun yang sama, novel ini telah diadaptasikan ke siaran TV melalui drama waktu perdana di Slot Akasia bermula 12 November di TV3, dibintangi oleh Emma Maembong, Fazren Rafi dan Ana Dahlia.

## Rujukan
Franck Riester

**Franck Riester** (lahir 3 Januari 1974) adalah ahli politik Perancis. Beliau adalah Menteri Kebudayaan Perancis semasa. Beliau adalah ahli Perhimpunan Kebangsaan Perancis dari 2007 hingga 2018. Beliau mewakili jabatan Seine-et-Marne, dan merupakan bekas ahli Les Républicains yang dahulunya dikenali sebagai Kesatuan untuk Pergerakan Rakyat. Beliau mengasaskan dan kini mengetuai parti Agir. Riester melela sebagai gay pada tahun 2011, Ahli Parlimen Perancis yang pertama melakukannya. Beliau dinamakan Menteri Kebudayaan dalam kerajaan Édouard Philippe pada 16 Oktober 2018.

Pada bulan Mac 2020 semasa wabak COVID-19, beliau diuji positif untuk penyakit itu.

## Rujukan
Gemersik Kalbu (novel)

***Gemersik Kalbu*** ialah novel 2005 oleh penulis novel Malaysia, Anis Ayuni, diterbitkan oleh Alaf 21. Ia telah diadaptasikan sebagai sebuah siri drama oleh TV3 pada 2012.

## Sinopsis
Raihana... pertama kali kutatap wajahmu, ada getar yang menusuk di kalbu. Saat itu, hanya suaramu yang bisa melunakkan mimpiku. Meskipun tawamu nampak bahagia, mengapa bening mata itu bersalut duka? Andainya kau pernah terluka, izinkan aku mengubatinya. Namun, jawapanmu sering menyongsang makna. Tinggal harapanku tergapai-gapai, kau biarkan begitu sahaja .

Puas kukikis namamu. Lelah jasadku dek tipu helahmu. Berkali-kali kuulang; aku lelaki yang tak tahu malu. Sayangnya... bayangmu jua yang hadir mengocak tenangku. Belajarlah menerima hakikat, aku adalah kenyataan dan dia adalah kenangan! Sekali lagi kutunggu lafaz cintamu kerana aku bukan lelaki yang tewas!

Sufian... cinta bukan paksaan. Cinta juga bukan simpati. Ikrar kasih kami dulu ibarat tugu di hati ini. Janji setia itu tak mungkin diingkari hanya kerana kamu. Mengertilah... semuanya bukan kemahuan fikiran. Impian dan ingatan terhadapnya sukar diusir pergi. Biarpun bayang duka merantai hidup ini, tapi aku tetap rela.

Bukankah sudah berkali-kali kubilang; belajarlah jadi lelaki yang waras. Sekelumitpun tiada namamu di ruang hati ini. Tapi godaanmu mengekoriku walau di mana. Kau terus memburu, sedangkan dalam mimpi pun aku tak inginkan wajahmu. Biar didera ataupun dipaksa, namun hatiku tidak serapuh salju. Akhirnya, Raihana begini dan Sufian begitu. Di manakah titik pertemuan mereka?

## Keluaran dan legasi

*Gemersik Kalbu* dikeluarkan pada 2005 oleh Alaf 21. Pada tahun 2012, novel ini telah diadaptasikan ke siaran TV melalui drama waktu perdana di Slot Akasia bermula 2 Januari di TV3, dibintangi oleh Aqasha, Ayu Raudhah dan Fazren Rafi, Zain Saidin. 

## Rujukan
Iraj Harirchi

**Iraj Harirchi Tabrizi** (Bahasa Parsi: **ایرج حریرچی تبریزی**‎; lahir 1966) adalah seorang ahli politik dan doktor dari Iran. Beliau adalah Timbalan Menteri Kesihatan dan Pendidikan Perubatan semasa.

Semasa wabak COVID-19 di Iran, pada 25 Februari, Harirchi mengumumkan bahawa dia telah didiagnosis dengan COVID-19, dan telah kuarantin dirinya sendiri. Hanya sehari sebelum itu, ahli parlimen Ahmad Amirabadi Farahani mendakwa 50 orang telah meninggal dunia di Qom kerana COVID-19, sebuah tuduhan yang ditolak oleh Harirchi. Pada sidang akhbar, Harirchi dilihat batuk dan berpeluh.

## Rujukan
Kasih Antara Kita

***Kasih Antara Kita*** ialah novel 2006 oleh penulis novel Malaysia, Aleya Aneesa, diterbitkan oleh Alaf 21. Ia telah diadaptasikan sebagai sebuah siri drama bertajuk *[[Cinta Buat Emelda]]* oleh TV3 pada 2012.

## Sinopsis
Emelda sama sekali tidak menduga begini lipatan takdir yang dijanjikan untuknya. Namun dia tetap pasrah dan reda dengan setiap ujian yang datang. Yakin... Sesukar mana pun perjalanan hidup, masih ada keindahan dan kemanisan yang akan dikecapi.

Lantaran itu, dia rela bila melihat derita yang ditanggung oleh si kakak. Jika inilah yang dinamakan pengorbanan, dia tahu dia telah melakukan pengorbanan yang tidak ternilai harganya. Masa depan dan harga diri! Namun, apa pilihan yang dia ada?

“Tapi... dalam hidup ini tidak semua yang kita ingini akan kita dapat malah kadangkala kita terpaksa berkorban hati dan perasaan. Apa lagi bila melibatkan perasaan orang lain.”

Akur dengan kata-kata itulah, Emelda akhirnya rela memperjudikan nasib bersama Aril Fatah. Meskipun saat memandang wajah itu tidak ubah seperti melihat kertas putih. Tapi demi Atiea dan Dania, dia tetap mencuba sedaya yang boleh. Walaupun dia tahu, bila kebenaran terbongkar, dia yang akan karam sendiri!

“Benarkah perkahwinan tanpa cinta itu teguhnya seperti sebuah istana pasir? Diusik ombak, pasti akan goyang. Apatah lagi jika gelombang yang tiada taranya.”

Lantas hati kecil Emelda bertanya, “Inikah balasan atas pengorbanan yang kulakukan selama bertahun-tahun ini?”

Sedangkan dalam waktu yang sama, Aril Fatah leka memikirkan kata-kata tulus Hakimi yang lebih kepada cabaran. “Kalau benar sayang, berusahalah untuk mendapatkan cintanya!”

## Keluaran dan legasi

*Kasih Antara Kita* dikeluarkan pada 2006 oleh Alaf 21. Pada tahun 2012, novel ini telah diadaptasikan ke siaran TV melalui drama waktu perdana di Slot Akasia bermula 26 Mac di TV3, dibintangi oleh Fizo Omar, Almy Nadia dan Erry Putra.

## Rujukan
Seindah Sakura (novel)

***Seindah Sakura*** ialah novel 2010 oleh penulis novel Malaysia, Liza Zahira, diterbitkan oleh Alaf 21. Ia telah diadaptasikan sebagai sebuah siri drama oleh TV3 pada 2012.

## Sinopsis
Shakira terumbang-ambing akibat kemiskinan hidup dan hilang tempat bergantung. Airil yang hadir dengan perspektif negatif terhadap gadis itu, akhirnya berubah mencintainya dalam diam.

Sukar bagi Shakira untuk bahagia, lantaran ada hati yang dengki dan merancang balas dendam. Hati hitam milik Anida berjaya membuatkan cinta Shakira dan Airil ter halang hingga lelaki itu membawa diri meninggalkan Shakira terkapai-kapai keseorangan. Sejak itu, satu per satu badai datang melanda hingga hidup gadis itu tidak menentu.

Di universiti, Shakira menemui cinta baru, tapi malangnya dia sudah jadi milik orang lain. Demi kasih pada ibu, dia rela berkorban biarpun hatinya hancur bagai kaca berderai ke bumi.
Shakira cuba menjadi SEINDAH SAKURA meskipun harapan untuk mendapatkan kembali cinta sejati semakin mustahil. Namun, dia perlu percaya pada jodoh yang telah tersurat untuknya.

Mungkin kita sengaja dipertemukan dengan cinta yang salah agar kita bersyukur setelah mendapatkan cinta yang sebenar...

## Keluaran dan legasi

*Seindah Sakura* dikeluarkan pada 2010 oleh Alaf 21. Pada tahun 2012, novel ini telah diadaptasikan ke siaran TV melalui drama waktu perdana di Slot Akasia bermula 7 Mei 2012 di TV3, dibintangi oleh Fahrin Ahmad, Fasha Sandha dan Wan Sharmila.

## Rujukan
Atas Nama Cinta (novel)

***Atas Nama Cinta*** ialah novel 2007 oleh penulis novel Malaysia, Lily Suriani, diterbitkan oleh Alaf 21. Ia telah diadaptasikan sebagai sebuah siri drama oleh TV3 pada 2012.

## Sinopsis
Sukarnya Firas menakluki hati dan cinta Ardini. Pelbagai cara dilakukan agar gadis punjaan hati menjadi miliknya yang abadi. Bukankah cinta itu satu pengorbanan? Dan itulah yang menguntumkan kemanisan cinta. Ijab kabul bukti bahawa cinta mereka bukan hanya di bibir.

Gelora ombak dan taufan telah mengaramkan bahtera cinta mereka ketika disinari cahaya bahagia. Namun, mengapa ada insan yang mencemburui keindahan cinta mereka? Mengapa perlu ada duri-duri yang menghalang mereka ke puncak kasih hingga hati mereka tercalar luka? Atas nama cinta, mereka berpegang teguh pada janji setia...

## Keluaran dan legasi

*Atas Nama Cinta* dikeluarkan pada 2007 oleh Alaf 21. Pada tahun 2012, novel ini telah diadaptasikan ke siaran TV melalui drama waktu perdana di Slot Akasia bermula 13 Februari 2012 di TV3, dibintangi oleh Shahz Jaszle, Fiza Halim, Shah Iskandar dan Tasha Shilla.

## Rujukan

## Pautan luar
* Laman web rasmi
Isteri Untuk Diiktiraf (novel)

***Isteri Untuk Diiktiraf*** ialah novel 2015 oleh penulis novel Malaysia, Nurfaza Alisya, dikeluarkan pada 2015 oleh Fajar Pakeer. Ia telah diadaptasikan sebagai sebuah siri drama oleh Radio Televisyen Malaysia pada 2018.

## Sinopsis
“Awak ni dah gila ke apa? Saya pun tak inginlah nak kahwin dengan awak ni. Sudahlah perangai macam harimau, muka macam burung belatuk. Memang malang betul!” – Safiyya. “Eh, sekali aku petik jari, berduyun perempuan yang datang tahu. Tak adalah aku nak kahwin dengan perempuan macam kau ni.” - Tengku Wildan.

Siapa sangka lelaki yang mahu dijodohkan dengannya adalah lelaki yang pernah memerangkapnya sewaktu dia bekerja di Hotel Mahkota Royal. Safiyya terpaksa menerima lamaran Tan Sri Tengku Hairie demi Tok Aki yang mahu melihatnya berkahwin sebelum datuknya menutup mata.

Di awal perkahwinan mereka, Tengku Wildan sudah menetapkan beberapa syarat kepada Safiyya untuk diikuti. Safiyya yang suka melawan kata-kata Tengku Wildan akhirnya terpaksa menurut kata-kata lelaki itu yang pandai mematahkan setiap kata-katanya. Sikap Tengku Wildan yang menjengkelkan membuatkan Safiyya benar-benar sakit hati. Tetapi, bila lelaki itu meroyan tiba-tiba, dia mula pening kepala.

“Aku baru nak tag nama kau untuk share kata-kata daripada Ustaz Nazmi Abdul Karim ni. Nabi sebut dalam hadis, makruh seorang suami tidur keseorangan tanpa isterinya. Nak pahala senang aje. Peluk bini pun satu pahala. Mulai malam ni, nak tidur malam aku nak peluk kau.”

Kemunculan Rafiq dan Tengku Wafie secara tiba-tiba membuatkan Tengku Wildan dilanda cemburu. Dalam diam dia mula jatuh sayang dengan isterinya. Mulut kata tidak, tapi hati kata mahu. Cemburu yang menguasai diri menyebabkan dia menuduh Safiyya bermacam-macam sehingga isterinya itu merajuk menjauhinya. Ketiadaan Safiyya membuatkan hatinya benar-benar sunyi rindukan kehadiran seorang isteri.

Tengku Wildan dituduh merogol Ana Julia memberi tamparan hebat buat Safiyya. Dan lebih menyakitkan hatinya apabila suaminya turut melakukan sesuatu ke atas dirinya tatkala dia tidak sedarkan diri. Dapatkah Safiyya memaafkan perbuatan suaminya itu? Adakah bahagia untuk mereka apabila Puan Sri Raja Mona tetap berkeras mahukan Bella menjadi menantu?

## Keluaran dan legasi

*Isteri Untuk Diiktiraf* dikeluarkan pada 2015 olrh Fajar Pakeer. Pada tahun 2018, novel ini telah diadaptasikan ke siaran TV melalui drama waktu perdana di Slot Widuri bermula 29 Jun 2018 di TV1, dibintangi oleh Redza Rosli dan Elvina Mohamad.

## Rujukan